Ego Ludovicus, rex Francorum, notum facio tam presentibus quam futuris quod compositio inter Capitulum Autissiodorense, et Guidonem, comitem Nivernensem, in hunc modum facta est. Pro capitalibus Capituli Autissiodorensis violenter ablatis a comite, invadiavit comes eidem Capitulo, pro quingentis libris Silviniacensis monete gistas potestatis Pulvereni et Chichiriaci. Concessum est et firmatum, ex parte comitis, quod in illis gistis invadiatis, nihil omnino comes Nivernensis accipiet, nisi prius reddiderit quingentas libras predicte monete, in illo valore in quo tunc erat moneta illa Tunc enim quadraginta et octo solidi talis monete valebant marcham argenti ad pondus Trecense. Concessum est etiam, ex parte comitis et ex parte Capituli, quod si forte comes vadium redimere voluerit, redditis quingentis libris ejusdem monete in prefato valore, et iterum gistas voluerit accipere ultra unam per annum in predictis balliis, res in illo puncto erit in quo fuit ante invadiationem, id est, persona comitis sub excommunicatione, et terra ipsius sub interdicto. In curia etiam regis sub eodem statu erit in quo erat, donec controversia ista debitum finem, mediante justitia, sortiatur. Quod utique ut ratum et inconcussum permaneat, ad instantiam precum comitis, in manu accepimus, et presentem paginam sigilli nostri munimine confirmavimus. Condictum etiam fuit et hinc inde concessum, sicut ab utraque parte accepimus, quod comes eandem paginam appositione sigillorum Senonensis archiepiscopi et Autissiodorensis episcopi sui faceret confirmari. Actum est hoc, anno ab Incarnatione Domini Mº Cº LXXº IIIº.